Stormborn

"**Stormborn**" je druga epizoda sedme sezone, a 62. sveukupno, HBO-ove serije *Igra prijestolja*. Scenarij je napisao Bryan Cogman, a episodu je režirao Mark Mylod.

## Radnja 
### Zmajev kamen 
Daenerys Targaryen suočava se s Varysom na račun toga što nije bio odan nijednom kralju kojem je služio. Varys joj govori da je odan narodu; kune se da će joj reći ako narod nije zadovoljan njenom vladavinom, a Daenerys mu kune da će ga živog spaliti ako je izda. Daenerys se sastaje s Melisandre koja joj govori da smatra da će ona i Jon Snow biti od važnosti za sudbinu kraljevstva. Tyrion Lannister uvjerava Daenerys da je Jon pošten i preporučuje da im Starkovi budu saveznici. Ona mu naređuje da pozove Jona na Zmajev kamen da klekne pred njom. Yara Greyjoy i Ellaria Sand podržavaju plan za nadmoćnu ofanzivu na Kraljev grudobran, ali Daenerys ne želi uništiti zemlju kojom planira vladati; odlučuje se za Tyrionov plan: njena saveznička vojska izvršit će opsadu Kraljevog grudobrana, dok će Neokaljani i Dothrakiji zauzeti Bacačevu hrid, dom Lannisterovih. Olenna Tyrell savjetuje Daenerys da zanemari savjete muškaraca.

Prije nego što odlazi predvoditi vojsku, Sivi Crv priznaje Missandei da mu je ona slabost, jer se ničega nije plašio prije nego što se u nju zaljubio; Missandei ga prihvata bez obzira na unakaženost i vode ljubav.

### Starigrad 
Veliki meštar Ebrose govori Samwellu Tarlyju da je Jorahina siva krljušt toliko napredovala da se ne može izliječiti; Jorahi preostaje šest mjeseci života sa zdravim razumom, a bit će prognan iz Starigrada narednog dana. Samwell otkrije lijek, ali mu Ebrose govori da ga je zabranjeno primjenjivati zbog rizika prenosa bolesti. Samwell izvršava bolni zahvat u tajnosti.

### Oštrozimlje 
Jon Snow prima Daenerysin poziv koji je sastavio i poslao Tyrion. Sansa Stark i Davos Seaworth savjetuju mu da ga odbije, mada Davos naglašava da je zmajeva vatra učinkovito oružje protiv bijelih hodača i drugih prijetnji sa Sjevera. Nakon što primi Samwellovu poruku o zmajevom staklu pod Zmajevim kamenom, Jon se odlučuje na put uprkos jednoglasnom protivljenju. Imenuje Sansu namjesnicom, što ju iznenađuje, a Maloprstom zaprijeti da prestane priželjkivati Sansu.

### Rijekotok 
Vruća Pita govori Aryi Stark da je Jon Snow preuzeo Oštrozimlje; ona skreće s puta ka Kraljevom grudobranu i upućuje se ka sjeveru. Okruži je čopor vukova i prepozna da je alfa čopora njena strahovučica Nymeria koju je odavno otjerala. Poziva je da joj se pridruži, ali je Nymeria napušta.

### Kraljev grudobran 
Cersei Lannister opisuje Daenerys i njene saveznike kao opasne tirane i oslanja se na podršku Tyrellovih vazala da spriječe invaziju Zapadnih zemalja. Cersein brat Jaime nudi Randyllu Tarlyju uglednu poziciju ako se odluči zakleti na vjernost. Qyburn pokazuje Cersei balistu dizajniranu za borbu protiv zmajeva. Cersei je isprobava na lobanji zmaja Baleriona, zvanog Crni Užas.

### Usko more 
Željezna flota Eurona Greyjoya napada Yarinu. Euron ubija Obaru i Nymeriju Sand, a njegovi ljudi otimaju Ellariju i Tyenu Sand. Euron uzima Yaru za taoca. Yarinog brata Theona Greyjoya brutalni prizori podsjećaju na vrijeme kada ga je Ramsay mučio, te baca mač i skače s palube da bi izbjegao zarobljavanje, time napustivši sestru.

## Prijem 
Epizoda "Stormborn" naišla je na sveopće odobravanje kritičara. Na sajtu Rotten Tomatoes ima rejting od 100%, zasnovan na 31 kritici, s prosječnom ocjenom 8,2 od 10. U konsenzusu navedenom na ovom sajtu stoji: "Iako neminovno postavlja slijed događaja sezone, "Stormborn" sadrži neodoljivu stratešku raspravu i odličnu akcijsku scenu koja se završava praskom". Matt Fowler iz IGN-a rekao je da je epizoda "nevjerovatna", dodavši da "s Daenerys u Zapadnim zemljama, rat je neminovan i svjetovi su se sudarili u velikoj epizodi ove sedmice."

## Reference 
## Vanjski linkovi 
* "Stormborn"  na HBO.com
* "Stormborn" na IMDb-u
* "Stormborn" na TV.com

Kategorija:Igra prijestolja (TV-serija)